**Tisztelt Szülők!**

2024. február 20-án kelt levelükre válaszul az alábbi tájékoztatást adom.

Az OVI+ program bevezetéséreazért volt szükség, hogy elsősorban a fiatalabb, angolul jól beszélő óvodapedagógusok számára kínáljunk lehetőséget a pályán maradásra.

Mindezt úgy, hogy az OVI+ program külön szolgáltatásokat csomagban kínáló lehetőség, hogy az intézmény tevékenységeit és programjait színesítse olyan plusz szolgáltatásokkal, amelyek a Pedagógiai Programba illeszkedően a gyermekek harmonikus fejlődését segíti elő.

Pedagógiai szempontból a program elemei a játékos angol nyelvhez szoktatás (heti 5 alkalom), robotika, logikus gondolkodást fejlesztő foglalkozás (heti 1 alkalom), mozgásfejlesztő tevékenység (heti 1 alkalom), zeneovi (heti 1 alkalom).  A programok minden esetben az óvodai tevékenységek mellett kerülnek megszervezésre, így az óvoda által ellátandó alapfeladat nem sérül. A gyermekek mindennapjai kiegészülnek ezekkel a foglalkozásokkal.

A kerületben több óvodában is működik a program, belső-Óbudán és Békásmegyeren is. Az Óbudai Almáskert Óvoda Gázgyári telephelyének körzete sajnos „elidősödött”, kevés az óvodáskorú gyermek. Az óvoda népszerű, jól működik, ezért megnövekedett a körzeten kívülről érdeklődők száma, így merült fel annak a lehetősége, hogy ide is plusz programot kínálunk a tavalyi évben. A program bővítéséről, vagyis újabb csoportok indításáról semmilyen döntés nem született sem az Almáskert Óvodában, sem abban a másik két óvodában, ahol ilyen program szerint IS lehet csoportot indítani.

Ahogyan azt az engem megkereső szülőknek előzetesen is elmondtam, ebben a kérdésben nem született, de nem is születhetett döntés, hiszen még az óvodai előjegyzés előtt állunk, nem ismert számunkra sem a következő nevelési évre jelentkezők száma. Így a csoportindításokról, szüneteltetésekről korai lenne még érdemi döntést hozni, hiszen semmilyen érdemi információnk nincs. A csoportok kifuttatásának kérdésére is ugyanez a válasz adható. A csoportok „kifuttatása” is lehetséges, de miután semmilyen érdemi információnk nincs sem az új jelentkezőkről, sem az óvodában maradni szándékozókról, ezért erről sem, ahogyan másról sem született döntés.

Ahogyan azt az engem fogadóórán megkereső szülőknek is elmondtam, természetesen senkit nem lehet kötelezni a programhoz való csatlakozáshoz. A létszámok függvényében lehet erről érdemi döntést hozni május végén. Önkormányzatunk minden esetben arra törekszik, hogy mindenki ugyanabban a csoportban kezdje el az új nevelési évet, amelyben azt zárta, de miután sem az óvodába jelentkezők számáról, sem pedig az óvodában maradni szándékozókról nincs információnk, ennek hiányában itt is csak azt lehet leírni, hogy semmilyen döntés az ügyben nincs.

Ahogyan azt az engem fogadóórán megkereső szülőknek is elmondtam, jogszabályi kötelezettség, hogy a körzetileg illetékes gyermekeket az óvodának ingyenesen el kell látnia. Ehhez minden esetben ragaszkodunk, a kerület minden óvoda-igazgatója eszerint jár el. Így nem fordulhat elő, hogy bármilyen indokkal is elutasításra kerüljön az óvoda körzetéhez tartozó gyermek egyetlen kerületi óvodában sem.

Ahogyan ezt szintén elmondtam az engem megkereső szülőknek, hogy a felvételi eljárás végén látjuk, hogy egyáltalán mely intézményben kik szeretnének maradni és jelentkezni, ennek hiányában természetesen szó sincs róla, hogy született volna olyan döntés, hogy az intézménybe kizárólag csak az OVI+ program keretén belül jelentkezőket vesszük fel, ahogyan más intézmény tekintetében sem született semmilyen döntés semmilyen csoport indításáról, vagy szüneteltetéséről – hasonló okokból.

A program előnyeiről nem tisztem beszámolni. Önkormányzatunk számos speciális nevelési tervű intézményt  (illetve ebben csoportokat) működtet, amelyek olyan elemekkel egészítik ki az óvodai nevelés országos alapprogramját, amely esetlegesen vonzó lehet. Az, hogy ezek a programok (Bilinqual program, Ovi+ program, Montessori program, Német nemzetiségi nyelvi program, Művészeti óvoda program) előnyösek-e valamely gyermek számára, vagy nem, azt az adott szülő hivatott megítélni. Mi ugyanakkor abban hiszünk, hogy minél több speciális programunk van, annál nagyobb a merítés.

Az alábbiakban röviden – a teljesség igénye nélkül – leírom a program részleteit:

A program elemei:

Játékos angol nyelvoktatás

A tevékenység célja: Olyan spontán, nem nyelvi szabályok alkalmazására építő tanulási folyamat, mely idegen nyelvi kommunikációs jártasság elsajátítását tűzi ki célul. A gyermekek játékos, utánzáson alapuló nyelvtudásának tudatos alkalmazása. Az óvodás korú gyermekek pszichológiai gátlásoktól mentesen képesek elsajátítani az idegen nyelvet, melynek megvalósítása játékos tevékenységeken alapul.

Mozgásfejlesztő tevékenység

A tevékenység célja: A gyermekek számára biztosítja az érzékletek legjobb integrációjához olyan mozgások megismerését, gyakorlását, amelyben a gyermek játékosan, kreatívan, örömtelien kísérletezve tapasztalhatja meg önmagát és a körülötte lévő világot. Ezek a speciális mozgásformák elősegítik az idegrendszeri éretlenségek javulási folyamatát, mert a magatartás- és tanulászavarok hátterében az érzékletek összerendezésének – szenzoros integrációnak – a zavara áll. Fizikai és pszichés élményekhez jut, amelyek elősegítik idegrendszerének érését. Az izgalmas eszközök használata különböző modalitású ingerekhez juttatja a gyermekeket, melyek által képessé válnak az őket érő ingerek gyorsabb, pontosabb feldolgozására, és az azokra adott válaszok kidolgozására.

Robotika, logikus gondolkodást fejlesztő foglalkozás

A tevékenység célja: A gyermekek foglalkoztatásának mindennapjaiba épüljön be a 21. században elengedhetetlen informatikai érzékek, készségek, a tudás és logikai gondolkodás fejlesztése.

Ez az új szemléletű játékos készség- és tudásfejlesztés tegye lehetővé, hogy a gyermekek a lehetőségek biztosításával ismereteket szerezzenek az információs technológiákba való betekintés gyakorlata során.

Zeneovi

A tevékenység célja: A gyermekek ismerkedjenek meg a népzenével, a műzenével és minél több hangszerrel. Tapasztalják meg, hogy hogyan tudják érzelmeiket közvetíteni, feszültségeiket levezetni a zenén keresztül. Fejlődjön zenei szépérzékük, hallásuk, ritmusérzékük, kreativitásuk.

Heti rendszerességgel szervezett délutáni sportfoglalkozások (judo, tánc, zenés ovis torna).

Havi rendszerességgel szervezett kulturális- (színház, kiállítás, koncert stb.) és zöld programok (természetismereti/szemléletformálási foglalkozások).

A természetismereti foglalkozások az év során a kiscsoportos korú gyermekek részére az óvodában valósul meg havi egy alkalommal szakirányú végzettségű óvodapedagógus által. A középső- és nagycsoportos korosztály számára pedig kirándulással egybekötött zoo-pedagógiai foglalkozások szerveződnek.

Kulturális programokat és szemléletformáló foglalkozásokat a korcsoportok sajátosságainak figyelembevételével szerveznek.

Az Óvoda OVI+ program névvel jelzett csoportjaiban tervezett játékos angol foglalkozás a nap folyamán játékba integrált tevékenységek keretein belül, valamint gondozási tevékenységek alkalmával valósul meg minden nap.

Az igazgató és a program szakmai vezetője az év során a tervezés és a megvalósítás folyamatait is ellenőrzi.

A foglalkozást végző pedagógusok feladatai:

- Megfelelő nyelvi környezet, érzelmi biztonság megteremtése.

- Angol nyelv megkedveltetése, elsajátítás iránti érdeklődés felkeltése.

- Életkori sajátosságoknak megfelelő nyelvelsajátítás elősegítése.

- Angol nyelvű dalok, mondókák, játékok megismertetése.

- Mozgásfejlesztő tevékenység

Az eljárásrend megegyezik a hagyományos óvodai felvétellel, a határidők is ugyanazok. Minden pontos részletet ezen a linken találhat: <https://obuda.hu/ugyintezes/ovodai-beiratkozas/>

Az óvoda igazgatója felelős vezetőként dönt a pedagógusok csoportbeosztásáról a szakmai szempontok figyelembevételével, ahogy egyébként minden más csoport esetében is eljár. Az OVI+ csoportok teljes egészében az óvoda Pedagógiai Programjához csatlakoznak, nincs különbség, kivéve a plusz szolgáltatásokat melyekről az alapítvány gondoskodik, ugyanakkor ezek ellenőrzése is az intézmény vezetőinek kötelezettsége, ahogyan más óvodai programok (úszásoktatás, zeneovi program, ZOO ovi program, stb.) esetében is.

Az alapítvány pénzügyi működése nem tartozik önkormányzatunk hatáskörébe, ennek részleteivel nem vagyunk tisztában, ahogyan a kerületben évtizedek óta működő másik óvodai és iskolai alapítvány, a Blinqual program mögött álló alapítvány tekintetében sem.

Az alapítvánnyal a Képviselő-testület kötött megállapodást erre a programra, de tudomásom szerint e programot számos más kerületben is átvették. A program elemei az intézmények nevelési programjába is bekerültek a jogszabályoknak megfelelően.

Az alapítvány céljainak és egy elképzelt, senki által el nem határozott, de a kérdésben vélelmezett döntési sor kapcsolatának elemzése messze túlmutat lehetőségeinken.

Az alapítvány bevételeinek teljességére természetesen nem lehet rálátásunk, ahogyan nincs a kerületben már évtizedek óta működő Bilinqual program mögött álló alapítvány, más óvodákban és iskolákban már évtizedek óta működő alapítvány tekintetében sem.

Minden speciális program a jogszabályok értelmében kiegészíti az óvodai nevelés országos alapprogramját, nem pedig helyettesíti. Az intézmény pedagógiai programjának ez kiegészítő, nem pedig pótló része. A programmal kapcsolatos véleményüket megértem, ahogyan minden más véleményt is, pl. azokét, akik az önkormányzati intézmények által kínált speciális programokat kívánják választani (Montessori, Bilinqual, Ovi+, nemzetiségi, művészeti, stb.) és azokét is, akik nem.

Tisztelt Szülők, ahogyan azt a fogadóórán is elmondtam, az önkormányzat ebben a kérdésben nemhogy nem döntött, hanem nem is dönthetett. A felvételi eljárás időpontjait is az Önök megkeresését követően fogadta el az illetékes bizottság. A beiratkozások végéig – ez május közepe – még csak elképzelésünk sem lehet arról, hogy mely intézményekben mely szülők döntenek az intézményekben maradás mellett és kik és hányan (és persze hova) jelentkeznek. Az alapítványi programmal kapcsolatos kritikájukat értem, de szeretném megjegyezni, hogy ez a program messze kevesebb igénybevételt jelent a gyermekek számára más, már évtizedek óta a kerületben önkormányzati és magánintézményekben bevezetett programokhoz képest. Óvodás korú gyermek szülőjeként azt kell mondjam, hogy minden szülőnek erősen érdemes megfontolnia az intézményválasztást, és a gyermeke igényeinek megfelelő döntést érdemes hozni. Természetesen –ahogyan azt az engem megkereső szülőknek személyesen is elmondtam – önkormányzatunk minden óvodaköteles gyermek számára biztosítja az ingyenes óvodai nevelést a jogszabályoknak megfelelően.

Tisztelettel,

Budapest, 2024. március

 Dr. Kiss László

 polgármester